Meri-Lapin Matkailuoppaat ry

KANSAINVÄLINEN MATKAILUOPPAAN PÄIVÄ 21.2.2026
2026-02-21 11:00 - 14:00 (Europe/Helsinki)
Kansainvälistä matkailuoppaiden päivää juhlitaan lauantaina 21.2.2026!
Meri-Lapin Matkailuoppaat ry juhlii kansainvälistä matkailuoppaiden päivää Kemin kulttuurikeskuksessa lauantaina 21.2. klo 11:00-14:00. Matkailuoppaat esittelevät yhdistyksen toimintaa ja tulevan kesän retkiä sekä opastavat kulttuurikeskuksen toimipisteissä, kuten historiallisessa museossa ja taidemuseossa. Mukana ovat Suomen Opasliiton palkitsemat Vuoden Opas Kyösti Karjalainen ja Elämäntyö -palkinnon saanut Hilkka Kangastie. Tule mukaan keskustelemaan yhdistyksen toiminnasta, kesän retkistä ja opaskoulutuksesta sekä kuuntelemaan tarinoita menneiltä ajoilta!
Suomen Opasliitto ry:n jäsenyhdistysten auktorisoidut matkailuoppaat viettävät merkkipäivää omilla kotipaikkakunnillaan opastaen ja oppaan työtä tunnetuksi tehden kukin omalla tavallaan. Yhdistykset järjestävät erilaisia tapahtumia, esitelmä-, opastus- ja tiedotustilaisuuksia, teemapäiviä, kävelykierroksia, kohdeopastuksia, rooliopastuksia ja kiertoajeluja. Tarjontaan voit tutustua Suomen Opasliiton verkkosivuilla. Myös eri maiden matkailuoppaat tiedottavat merkkipäivästään ja viettävät sitä kukin omalla tavallaan.
Kansainvälistä matkailuoppaiden päivää vietetään vuosittain helmikuun 21. päivänä tai sitä lähellä olevana päivänä kaikkialla maailmassa. Päätös kansainvälisen matkailuoppaiden päivän ”The International Tourist Guides Day”, vietosta tehtiin matkailuoppaiden maailmanjärjestön World Federation of Tourist Guide Associations -organisaation kongressissa Nikosiassa Kyproksella helmikuussa vuonna 1989. Merkkipäivää vietettiin ensimmäistä kertaa 21.2.1990. Vuonna 2026 järjestettävä merkkipäivä on siis jo 36.!
Kansainvälisenä merkkipäivänään matkailuoppaat eri puolilla maailmaa tiedottavat opastustyöstään, ammatistaan ja koulutuksestaan. Tavoitteena on kiinnittää matkanjärjestäjien ja matkailijoiden huomio siihen, että koulutettu matkailuopas on ammattilainen, jonka palveluja kannattaa tilata, koska oppaan kanssa matkailevat asiakkaat kokevat ja näkevät matkailupaikkakunnalta ja matkailualueelta enemmän kuin ilman opasta. Suomen Opasliiton slogan onkin Ota opas – koet enemmän!
Matkailuoppaiden maailmanjärjestö perustettiin vuonna 1985 Jerusalemissa. Ensimmäinen perustamisasiakirjan allekirjoittajajärjestö oli Suomen Opasliitto ry – Finlands Guideförbund rf ja sen puheenjohtaja Bo Grönholm. Matkailuoppaiden maailmanjärjestöön kuuluu 87 jäsenorganisaatiota eri puolilla maailmaa ja vaikutuspiirissä on yli 200 000 auktorisoitua matkailuopasta.
Maailmanjärjestö kokoontuu joka toinen vuosi kansainväliseen matkailuoppaiden maailmankongressiin. Tänä vuonna maailmankongressi pidettiin 9.-13.2.2026 Fukuokassa Japanissa. Maailmanjärjestö toimii matkailuoppaiden kansainvälisen yhteistoiminnan ja solidaarisuuden edistämiseksi sekä matkailuoppaiden koulutuksen, ammattitietoisuuden ja etujen hyväksi.
